KOMISIJOS SPRENDIMAS
2006 m. rugpjūčio 31 d.
kuriuo iš esmės pripažįstamas nuodugniam patikrinimui pateikto dokumentų rinkinio dėl galimo aviglicino HCI, mandipropamido ir meptildinokapo įtraukimo į Tarybos direktyvos 91/414/EEB I priedą išsamumas
(pranešta dokumentu Nr. C(2006) 3858)
(Tekstas svarbus EEE)
(2006/589/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 3 dalį,
kadangi:
(1)
Direktyvoje 91/414/EEB numatyta parengti Bendrijos veikliųjų medžiagų, kurias leidžiama naudoti augalų apsaugos produktuose, sąrašą.
(2)
2004 m. spalio 27 d. bendrovė Valent BioSciences Jungtinės Karalystės valdžios institucijoms pateikė veikliosios medžiagos aviglicino HCl dokumentų rinkinį su paraiška įtraukti šią medžiagą į Direktyvos 91/414/EEB I priedą. 2005 m. gruodžio 13 d. bendrovė Syngenta AG Austrijos valdžios institucijoms pateikė mandipropamido dokumentų rinkinį su paraiška įtraukti šią medžiagą į Direktyvos 91/414/EEB I priedą. 2005 m. rugpjūčio 12 d. bendrovė Dow AgroSciences Jungtinės Karalystės valdžios institucijoms pateikė meptildinokapo dokumentų rinkinį su paraiška įtraukti šią medžiagą į Direktyvos 91/414/EEB I priedą.
(3)
Jungtinės Karalystės ir Austrijos valdžios institucijos pranešė Komisijai, kad atlikus pirminį tyrimą paaiškėjo, jog atitinkamų veikliųjų medžiagų dokumentų rinkiniai atitinka Direktyvos 91/414/EEB II priede išdėstytus duomenų ir informacijos reikalavimus. Pateikti dokumentai taip pat atitinka Direktyvos 91/414/EEB III priede išdėstytus duomenų ir informacijos apie vieną augalų apsaugos produktą, kurio sudėtyje yra minėtos veikliosios medžiagos, reikalavimus. Vėliau pagal Direktyvos 91/414/EEB 6 straipsnio 2 dalies nuostatas atitinkami pareiškėjai dokumentų rinkinius nusiuntė Komisijai ir kitoms valstybėms narėms, jie taip pat buvo perduoti Maisto grandinės ir gyvūnų sveikatos nuolatiniam komitetui.
(4)
Šiuo sprendimu Bendrijos lygiu turėtų būti oficialiai patvirtinta, kad šie dokumentų rinkiniai iš esmės atitinka II priede išdėstytus duomenų ir informacijos reikalavimus, o bent vienas augalų apsaugos produktas, kurio sudėtyje yra atitinkamos veikliosios medžiagos - Direktyvos 91/414/EEB III priede išdėstytus reikalavimus.
(5)
Šiuo sprendimu neturėtų būti pažeista Komisijos teisė prašyti pareiškėjo pateikti papildomų duomenų arba informacijos siekiant išsiaiškinti tam tikrus su pateiktais dokumentų rinkiniais susijusius klausimus.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant Direktyvos 91/414/EEB 6 straipsnio 4 dalies, šio sprendimo priede nurodytų veikliųjų medžiagų dokumentų rinkinių, pateiktų Komisijai ir valstybėms narėms, siekiant įtraukti jas į tos direktyvos I priedą, iš esmės atitinka duomenų ir informacijos reikalavimus, išdėstytus tos direktyvos II priede.
Dokumentų rinkiniai atitinka tos direktyvos III priede išdėstytus duomenų ir informacijos apie vieną augalų apsaugos produktą, kurio sudėtyje yra nurodytos veikliosios medžiagos, reikalavimus atsižvelgiant į siūlomus naudojimo būdus.
2 straipsnis
Valstybės narės ataskaitų rengėjos išsamiai patikrina atitinkamus dokumentų rinkinius ir nedelsdamos praneša Europos Komisijai apie savo tyrimų išvadas, kartu pateikdamos bet kokias rekomendacijas dėl atitinkamos veikliosios medžiagos įtraukimo ar neįtraukimo į Direktyvos 91/414/EEB I priedą ir visus su medžiaga susijusius reikalavimus per vienerius metus nuo šio sprendimo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 31 d.